钦定古今图书集成/明伦汇编/官常典/第417卷 > 后汉
## 钦定古今图书集成/明伦汇编/官常典/第417卷 > 后汉

后汉设光禄勋，统五官、虎贲、羽林诸郎将、奉车都尉，
以宿卫宫殿门户。设卫尉卿，统公车司马、南北宫卫
士、左右都候、宫门司马，以徼循宫中。设五营校尉，掌
宿卫兵，以北军中候监之。

按《后汉书百官志》：“光禄勋卿一人，中二千石。”本注曰：
“掌宿卫宫殿门户。典谒署郎，更直执戟，宿卫门户，考
其德行而进退之，郊祀之事，掌三献。丞一人，比千石。”

〈注〉胡广曰：“勋犹阍也，《易》曰：‘为阍寺。宦寺，主殿宫门户之职’。”《汉官》曰：“员吏四十四人，其十人四科，三人百石，二人斗食，二人佐，六人骑吏，八人学事，十三人守学事，一人官医，卫士八十一人。”

五官中郎将一人，比二千石。本注曰：“主五官郎。”五官
中郎，比六百石。本注曰：“无员。”五官侍郎，比四百石。本
注曰：“无员。”五官郎中，比三百石。本注曰：“无员。”凡郎官
皆主更直执戟，宿卫诸殿门，出充车骑。唯议郎不在
直中。

〈注〉蔡质《汉仪》曰：中郎解，其府对太学郎，年五十以属五官，故曰“六百石。”三署郎见光禄勋，执板拜；见五官左右将，执板不拜。于三公诸卿，无敬。

左中郎将，比二千石。本注曰：“主左署。”郎中郎，比六百
石。侍郎，比四百石。郎中，比三百石。本注曰：“皆无员。”

〈注〉蔡质《汉仪》曰：“中郎解其府，府次五官。”

右中郎将，比二千石。本注曰：“主右署。”郎中郎，比六百
石。侍郎，比四百石。郎中，比三百石。本注曰：“皆无员。”

〈注〉《三郎》并无员。

虎贲中郎将，比二千石。本注曰：“主虎贲宿卫。”左右仆
射、左右陛长各一人，比六百石。本注曰：“仆射，主虎贲
郎习射。陛长，主直虎贲，朝会在殿中。”虎贲中郎，比六
百石。虎贲侍郎，比四百石。虎贲郎中，比三百石。节从
虎贲，比二百石。四郎。本注曰：皆无员。掌宿卫侍从。自
节从虎贲，久者转迁，才能差高至中郎。

〈注〉《前书》：“武帝置期门，平帝更名虎贲。”蔡质《汉仪》曰：“主虎贲千五百人，无常员，多至千人，戴鹖冠，次右将府。”又虎贲旧作虎奔，言如虎之奔也。王莽以古有勇士孟贲，故名焉。孔安国曰：“若虎贲兽，言其甚猛。”《汉官》曰：“陛长，黑绶铜印。”荀绰《晋百官表注》曰：“虎贲诸郎，皆父死子代。汉制也。”

羽林中郎将，比二千石。本注曰：“主羽林郎。”

注按汉末又有四中郎将，皆帅师征伐，不知何时置董卓为东中郎将，卢植为北中郎将，献帝以曹操为南中郎将。

羽林郎，比三百石。本注曰：“无员。掌宿卫侍从，常选汉
阳、陇西、安定、北地、上郡、西河凡六郡良家补本。武帝
以便马从猎，还宿殿陛岩下室中，故号岩郎。”

〈注〉《前书》曰：“初置名建章营骑，后更名出补三百石丞尉。”荀绰《晋百官表注》曰：“言其岩厉整锐也。”案此则为岩郎，与《志》不同。蔡质《汉仪》曰：“羽林郎百一十八人，无常员。府次虎贲府。”

羽林左监一人，六百石。《本注》曰：“主羽林左骑。丞一人。”

〈注〉《汉官》曰：“孝廉郎作，主羽林九百人，二监官属史吏皆自出，羽林中有材者作。”

羽林右监一人，六百石。本注曰：“主羽林右骑。”丞一人，
奉车都尉，比二千石。本注曰：“无员。掌御乘舆车。”

〈注〉《汉官》曰：“三人。”

驸马都尉，比二千石。本注曰：“无员。掌驸马。”

〈注〉《汉官》曰：五人。

骑都尉，比二千石。本注曰：“无员。”本监羽林骑。

〈注〉《汉官》曰：一十人。

右属光禄勋。本注曰：“职属光禄者，自五官将至羽林
右监，凡七署。自奉车都尉至谒者，以文属焉。旧有左
右曹，秩以二千石，上殿中，主受尚书奏事，平省之。世
祖省，使小黄门郎受事，车驾出，给黄门郎兼。有《请室
令》，车驾出，在前请所幸，徼车迎白，示重慎。中兴但以
郎兼，事讫罢，又省车、户、骑凡三将，及羽林令。”

〈注〉如淳曰：“主车曰‘车郎’”，主户卫曰“户郎。”

卫尉，卿一人，中二千石。《本注》曰：“掌宫门卫士，宫中徼
循事。”丞一人，比千石。

〈注〉《汉官》曰：员吏四十一人，其九人四科，二人二百石。文学三人百石，十二人斗食，二人佐，十三人学事，一人官医，卫士六十人

民上章，四方贡献，及征诣公车者。”丞、尉各一人。本注
曰：“丞选晓讳，掌知非法。尉主阙门兵禁，戒非常。”

〈注〉《献帝起居注》曰：“建安八年，议郎卫林为公车司马令，位随将大夫。”旧公车令与都官长史位从将大夫，自林始。胡广曰：“诸门部各陈屯夹道，其旁当兵以示威武，交戟以遮妄出入者。”

南宫卫士令一人，六百石。《本注》曰：“掌南宫卫士。”丞一
人。

〈注〉《汉官》曰：员吏九十五人，卫士五百三十七人，

北宫卫士令一人，六百石。本注曰：“掌北宫卫士。丞一
人。”

〈注〉《汉官》曰：员吏七十二人，卫士四百七十二人，

左右都候各一人，六百石。本注曰：“主剑㦸士徼循宫，
及天子有所收考。”丞各一人。

〈注〉《周礼》：司寤氏有夜士。干宝注曰：“今都候之属。”《汉官》曰：“右都候，员吏二十二人，卫士四百一十六人；左都候，员吏二十八人，卫士三百八十三人。”蔡质《汉仪》曰：“宫中诸有劾奏罪，左都候执戟戏车，缚送付诏狱，在候大小各付所属，以马被覆。见尚书令、尚书仆射、尚书，皆执板拜，见丞郎，皆揖。”

宫掖门，每门司马一人，比千石。本注曰：“南宫南屯司
马，主平城门。”

〈注〉《汉官》曰：“员吏九人，卫士百二人。”《古今注》曰：“建武十三年九月，初开此门。”

宫门苍龙司马主东门。

〈注〉按雒阳北宫门名为苍龙阙门，《汉官》曰：“员吏六人，卫士四十人。”

元武司马，主元武门。

〈注〉《汉官》曰：“员吏二人，卫士三十八人。”

北屯司马，主北门。

〈注〉《汉官》曰：“员吏二人，卫士三十八人。”

北宫朱爵司马，主南掖门。

〈注〉《汉官》曰：“员吏四人，卫士百二十四人。”《古今注》曰：“永平二年十一月，初作北宫朱爵南司马门

东明司马，主东门。”

〈注〉《汉官》曰：“员吏十三人，卫士百八十人。”

朔平司马，主北门。

〈注〉《汉官》曰：“员吏五人，卫士百一十七人。”

凡七门。

〈注〉《汉官》曰：“凡员吏皆队长佐。”

凡居宫中者，皆有口籍，于门之所属宫名两字为铁
印文符。案省符乃内之。

〈注〉《胡广》曰：“符用木，长尺二寸，铁印以符之。”

若外人以事当入本宫，长吏为封棨传。其有官位出
入，令御者言其官。

右属卫尉。本注曰：“中兴省旅贲令，卫士一人丞。”

〈注〉《汉官目录》曰：“右三卿，太尉所部。”

北军中候一人，六百石。《本注》曰：“掌监五营。”

〈注〉《汉官》曰：员吏七人，候自得辟召通大鸿胪一人，斗食。

屯骑校尉一人，比二千石。本注曰：“掌宿卫兵。”司马一
人，千石。

〈注〉《汉官》曰：员吏百二十八人，领士七百人。蔡质《汉仪》曰：“五营司马见校尉，执板不拜。”

越骑校尉一人，比二千石。本注曰：“掌宿卫兵。”司马一
人，千石。

〈注〉如淳曰：“越人内附以为骑也。”晋灼曰：“取其才力超越也。”案《纪》，光武改青巾右校尉为越骑校尉。臣昭曰：“越人，非善骑所出”，晋灼为允。蔡质《汉仪》亦曰：“掌越骑。”《汉官》曰：“员吏百二十七人，领士七百人。

步兵校尉一人，比二千石。”本注曰：“掌宿卫兵。司马一
人，千石。”

〈注〉初置，掌上林苑门屯兵。见前书《汉官》曰：“员吏七十三人，领士七百人。”

长水校尉一人，比二千石。本注曰：“掌宿卫兵。”司马、胡
骑司马各一人，千石。本注曰：“掌宿卫，主乌桓骑。”

〈注〉如淳曰：“长水，胡名也。”韦昭曰：“长水校尉，典胡骑，厩近长水，故以为名。长水，关中小水名。”蔡质《汉仪》曰：“主长水宣曲胡骑。”《汉官》曰：“员吏百五十七人，乌桓胡骑七百三十六人。”

射声校尉一人，比二千石。《本注》曰：“掌宿卫兵。”司马一
人，千石。

〈注〉服虔曰：“工射也。冥寞中闻声则射中之，故以为名。”蔡质《汉仪》曰：“掌待诏射声事。”《汉官》曰：“员吏百二十九人，领士七百人。”

右属北军中候。本注曰：“旧有中垒校尉，领北军营垒
之事。有胡骑虎贲校尉，皆武帝置。中兴省中垒，但置
中候，以监五营胡骑，并长水虎贲，主轻车，并射声。”

### 世祖建武七年省长水射声二校尉官

按：《后汉书世祖本纪》云云

〈注〉二校尉皆武帝置，今省之。

建武九年春三月辛亥，初致青巾左校尉官。

按：《后汉书世祖本纪》云云。

建武十五年夏六月庚午，复致《屯骑》《长水》、射声三校
尉官，改青巾左校尉为“越骑校尉。”

按：《后汉书世祖本纪》云云。

### 桓帝延熹五年诏减虎贲羽林冬衣

按《后汉书桓帝本纪》，延熹五年“秋八月庚子，诏减虎
贲羽林住寺，不任事者半奉，勿与冬衣。”

〈注〉按《东观记》曰：“以京师水旱疫病，帑藏空虚，虎贲、羽林不任事者，住寺减半。奉。”据此，谓简选疲弱不胜军事者，留住寺也。

### 灵帝中平五年秋八月初置西园八校尉

按《后汉书灵帝本纪》云云。

〈注〉乐资《山阳公载记》曰：“小黄门蹇硕为上军校尉，虎贲中郎将袁绍为中军校尉，屯骑校尉鲍鸿为下军校尉，议郎曹操为典军校尉，赵融为助军左校尉，冯芳为助军右校尉，谏议大夫夏牟为左校尉，淳于琼为右尉校。”凡八校尉，皆统于蹇硕。